CELEX: 32015D0669
Language: sk
Date: 2015-04-24 00:00:00
Title: Rozhodnutie Komisie (EÚ) 2015/669 z 24. apríla 2015, ktorým sa zrušuje rozhodnutie 2007/421/ES o uverejnení zoznamu uznaných organizácií, ktoré oznámili členské štáty v súlade so smernicou Rady 94/57/ES [oznámené pod číslom C(2015) 2596]

29.4.2015   
            
            
               SK
            
            
               Úradný vestník Európskej únie
            
            
               L 110/24
            
         ROZHODNUTIE KOMISIE (EÚ) 2015/669
   z 24. apríla 2015,
   ktorým sa zrušuje rozhodnutie 2007/421/ES o uverejnení zoznamu uznaných organizácií, ktoré oznámili členské štáty v súlade so smernicou Rady 94/57/ES
   
      
         [oznámené pod číslom C(2015) 2596]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (1), a najmä na jeho článok 4 ods. 5,
   keďže:
   
               (1)
            
            
               V rozhodnutí Komisie 2007/421/ES (2) sa stanovuje, že generálny riaditeľ pre energetiku a dopravu uverejní do 1. júla každého roka v Úradnom vestníku Európskej únie aktualizovaný zoznam organizácií uznaných v súlade so smernicou Rady 94/57/ES (3).
            
         
               (2)
            
            
               Smernica 94/57/ES bola prepracovaná do dvoch samostatných právnych dokumentov Spoločenstva, konkrétne do smernice Európskeho parlamentu a Rady 2009/15/ES (4) a do nariadenia č. 391/2009. Predmetné nariadenie obsahuje ustanovenia týkajúce sa vypracovania a aktualizácie zoznamu uznaných organizácií.
            
         
               (3)
            
            
               V súlade s článkom 4 ods. 5 nariadenia č. 391/2009 Komisia vypracuje a pravidelne aktualizuje zoznam organizácií uznaných v súlade s uvedeným článkom a uvedený zoznam sa uverejní v Úradnom vestníku Európskej únie.
            
         
               (4)
            
            
               Rozhodnutie 2007/421/ES je už zastaralé, a preto by sa malo zrušiť s tým, že by sa aktualizovaný zoznam organizácií uznaných v súlade s nariadením (ES) č. 391/2009 mal v pravidelných intervaloch uverejňovať v Úradnom vestníku Európskej únie,
            
         PRIJALA TOTO ROZHODNUTIE:
   Článok 1
   Rozhodnutie 2007/421/ES sa zrušuje.
   Článok 2
   Generálny riaditeľ pre mobilitu a dopravu uverejní v Úradnom vestníku Európskej únie najneskôr do 31. augusta 2015 zoznam organizácií uznaných v súlade s nariadením (ES) č. 391/2009, ktorý sa zaktualizuje vždy, keď to bude potrebné, aby sa zohľadnili zmeny v právnických osobách zaradených na danom zozname.
   Článok 3
   Toto rozhodnutie je určené členským štátom.
   
      V Bruseli 24. apríla 2015
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 131, 28.5.2009, s. 11.
   
      (2)  Rozhodnutie Komisie 2007/521/ES zo 14. júna 2007, ktorým sa zrušuje rozhodnutie 96/587/ES o uverejnení zoznamu uznaných organizácií, ktoré oznámili členské štáty v súlade so smernicou Rady 94/57/ES (Ú. v. EÚ L 157, 19.6.2007, s. 18).
   
      (3)  Smernica Rady 94/57/ES z 22. novembra 1994 o spoločných pravidlách a normách pre organizácie vykonávajúce inšpekcie a prehliadky a pre príslušné činnosti námorných úradov (Ú. v. ES L 319, 12.12.1994, s. 20).
   
      (4)  Smernica Európskeho parlamentu a Rady 2009/15/ES z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí a pre príslušné činnosti námorných úradov (Ú. v. EÚ L 131, 28.5.2009, s. 47).